คปภ.ว่าจ้าง ธนาคารโลก ยกชั้นองค์กร
คปภ. ผนึกธนาคารโลก ร่วมลงนามในสัญญาจ้างเป็นที่ปรึกษาความพร้อมรองรับเกณฑ์ประเมินการกำกับดูแลธุรกิจประกันภัยตามมาตรฐานสากล
25 พ.ย. 2559

คปภ. ผนึกธนาคารโลก ร่วมลงนามในสัญญาจ้างเป็นที่ปรึกษาความพร้อมรองรับเกณฑ์ประเมินการกำกับดูแลธุรกิจประกันภัยตามมาตรฐานสากล
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า  ทาง คปภ.ได้ว่าจ้างให้ธนาคารโลกเข้ามาเป็นที่ปรึกษาสำหรับโครงการเตรียมความพร้อมรองรับเกณฑ์การประเมินการกำกับดูแลธุรกิจประกันภัยตามมาตรฐานสากล 
ทั้งนี้ มีวัตถุประสงค์เพื่อให้ที่ปรึกษาที่มีความเชี่ยวชาญจากธนาคารโลกเข้า มาทำหน้าที่ให้คำแนะนำและคำปรึกษาแก่ คปภ. ในการดำเนินการประเมินการกำกับดูแลธุรกิจประกันภัยตามมาตรฐานสากล (Insurance Core Principle: ICPs) รวมถึงการจัดทำแผนพัฒนาการกำกับดูแลธุรกิจประกันภัย รวมทั้งเตรียมความพร้อมเข้ารับการประเมินภาคการเงินตามโครงการ Financial Sector Assessment Program (FSAP)
“ที่ผ่านมา คปภ. มีการประเมินการกำกับดูแลธุรกิจประกันภัยด้วยตนเอง (Self- Assessment) เป็นประจำทุกปี เพื่อประกอบการพิจารณาปรับปรุงกฎหมาย กฎระเบียบ และพัฒนาการกำกับดูแลธุรกิจประกันภัยให้เป็นไปตามมาตรฐานสากลระดับโลก แต่เพื่อให้การประเมินการกำกับดูแลธุรกิจประกันภัยของ คปภ. มีความครอบคลุมครบถ้วนมากยิ่งขึ้น จึงมีการจัดจ้างธนาคารโลกเพื่อให้ร่วมเป็นที่ปรึกษาในโครงการดังกล่าว” นายสุทธิพล กล่าว